Seuns in hof ná moord by skoolkoshuisArgieffoto Twee 15-jarige seuns verskyn Dinsdag in die Seshego-landdroshof buite Polokwane, Limpopo, in verband met die moord op ŉ 12-jarige skoolmaat die afgelope naweek. Kol. Moatshe Ngoepe, polisiewoordvoerder, het gesê die polisie en paramedici is Saterdag na die skool ontbied nadat die twee seuns glo die 12-jarige leerder by die skoolkoshuis van die Grace and Hope Special School aangerand het. Die Grace and Hope Special School is ŉ skool vir leerders met ernstige intellektuele gestremdhede. Die voorval het by die skoolkoshuis plaasgevind. Ngoepe het gesê dit is egter nie duidelik wat tot die aanranding aanleiding gegee het nie. Die slagoffer was met die polisie en paramedici se aankoms op die toneel reeds dood. Sam Makondo, woordvoerder van die departement van onderwys in Limpopo, het gesê twee leerders wat ŉ kamer met die slagoffer deel, het ŉ onderwyser ontbied nadat hulle gesien het die seun beweeg nie en haal ook nie asem nie. Beraders is die naweek reeds na die skool gestuur om die kinders by te staan. Die LUR vir onderwys in Limpopo, Ishmael Kgetjepe, het sy medelye met die slagoffer se familie betuig en senior amptenare van die departement het die skool Sondag besoek. Kgetjepe het ook sy skok oor die voorval uitgespreek. “Dit is moeilik om iets so tragies te verstaan en geen woorde kan die verlies beskryf nie. Dis erg vir ons as ŉ [onderwys-]sektor, maar uit die aard van die saak selfs erger vir die gesin, familie en vriende. In tye soos dié het ons mekaar nodig. Dit is dus belangrik dat ons mekaar ondersteun en veral die familie help,” het Kgetjepe gesê. Volgens Makondo sal ŉ amptenaar van die departement die hofverrigtinge vandag bywoon. Hulle werk baie nou saam met die polisie om die verloop van gebeure uit te pluis. Die twee seuns verskyn op ŉ aanklag van moord. Omdat hulle minderjarig is, is die verrigtinge nie oop vir die publiek nie. Thoriso Themane (Foto: ANA) Die voorval by die skool kom net enkele weke ná sewe minderjariges, almal tussen 15 en 16 jaar oud, in hegtenis geneem is in verband met die moord op Thoriso Themane (27). Themane is op 23 Februarie in Florapark in Polokwane aangerand en vir dood agtergelaat. Hy was glo van ŉ musiekoefening op pad huis toe, toe hy deur ŉ groep oorval en aangerand is. Video’s is boonop van die voorval gemaak en op sosiale media versprei. Een van die video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straataf gesleep word. Benewens die groep minderjariges is twee volwassenes ook in verband met Themane se dood aangekeer. Die betrokkenes het reeds in die hof verskyn en is op borgtog vrygelaat. Die saak teen hulle word in Mei voortgesit.